**Risteysasema** (engl. *Bhowani Junction*) on vuonna 1956 ensi-iltansa saanut George Cukorin ohjaama yhdysvaltalais-brittiläinen romanttinen draamaelokuva, jonka pääosissa ovat Ava Gardner ja Stewart Granger. Gardner näyttelee anglointialaista Victoria Jonesia toisen maailmansodan jälkitapahtumiin ja Brittiläiseen Intiaan sijoittuvassa tarinassa, ja Granger näyttelee armeijan eversti Rodney Savagea. Kriitikoilta ylistyksen saanut Gardner sai roolisuorituksestaan BAFTA-ehdokkuuden vuonna 1957. Freddie Young sai British Society of Cinematographersin parhaan elokuvaajan palkintoehdokkuuden vuonna 1956.

*Risteysasema* perustuu John Mastersin romaaniin *Bhowani Junction* (1954), jonka pohjalta Sonya Levien ja Ivan Moffat laativat elokuvan käsikirjoituksen. Elokuvan tuottajana oli Pandro S. Berman ja tuotantoyhtiönä Metro-Goldwyn-Mayer.

Juoni
-----

**Varoitus:  Seuraava kirjoitus paljastaa yksityiskohtia juonesta.**
*Risteysasema* sijoittuu vuoden 1947 Intiaan, joka on toisen maailmansodan jälkeen alkanut hiljalleen itsenäistyä, kun britit on pikkuhiljaa luopumassa vallastaan. "Siirtomaaherrat" yrittävät kuitenkin vielä ylläpitää jonkinlaista järjestystä ennen lopullista vetäytymistään, kun kansallismieliset alkavat terrorisoida. Anglointialaiset, "puoliveriset", ovat ristiriitaisissa tuntemuksissa, koska heitä ei hyväksytä britteihin eikä intialaisiin. *Risteysasema* kertoo anglointialaisesta Victoria Jones -naisesta, joka rakastuu brittieversti Rodney Savageen.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Ava Gardner  | … |  Victoria Jones
  |
|  Stewart Granger  | … |  eversti Rodney Savage
  |
|  Bill Travers  | … |  Patrick Taylor
  |
|  Abraham Sofaer  | … |  Surabhai
  |
|  Francis Matthews  | … |  Ranjit Kasel
  |
|  Marne Maitland  | … |  Govindaswami
  |
|  Peter Illing  | … |  Ghan Shyam / Davay
  |
|  Edward Chapman  | … |  Thomas Jones
  |
|  Freda Jackson  | … |  The Sardarni
  |
|  Lionel Jeffries  | … |  luutnantti Graham McDaniel
  |
|  Alan Tilvern  | … |  Ted Dunphy
  |
|  George Cukor  | … |  mies junassa (cameo-rooli)
  |

Tuotanto
--------

Ava Gardner ja Stewart Granger.
Elokuvan tarina sijoittuu Pohjois-Intiaan, ja tuotantoyhtiö MGM olisi halunnut kuvata elokuvan siellä, mutta Intian hallitus vaati elokuvantekijöiltä hallituksen hyväksynnän käsikirjoitukseen ja määräsi korkean verotuksen. MGM päätti kuvata elokuva Pakistanissa, missä hallitus oli myönteinen ja toivotti elokuvantekijät tervetulleiksi. *Risteysaseman* kuvaukset alkoivat maaliskuussa 1955, ja sitä kuvattiin Pakistanin Lahoressa ja Englannin Lontoossa ja Hertfordshiren Borehamwoodissa sijaitsevilla MGM:n brittistudioilla. Elokuvan kuvaukset saatiin päätökseen heinäkuussa 1955.

Julkaisu ja vastaanotto
-----------------------

*Risteysasema* sai Yhdysvaltain ensi-iltansa 1. toukokuuta vuonna 1956. Maanlaajuiseen teatterilevitykseen elokuva pääsi 8. kesäkuuta 1956. Elokuvan levityksestä vastasi sen tuotantoyhtiö Metro-Goldwyn-Mayer. Suomessa elokuva sai ensi-iltansa 2. marraskuuta 1956. Ilmestymisvuonnaan elokuva tuotti 2 075 000 dollaria Yhdysvalloissa ja 2 800 000 miljoonaa ulkomailla. Studio jäi 933 000 dollarin verran tappiolle. Huonosta kaupallisesta menestyksestä huolimatta elokuva oli arvostelumenestys. Rotten Tomatoes -sivuston mukaan kriitikoiden arvosteluista sata prosenttia on myönteisiä perustuen viiteen arvosteluun.

*Risteysasema* on julkaistu sekä VHS:lle että DVD:lle Warner Bros. julkaisi elokuvan DVD:nä 23. maaliskuuta vuonna 2009.

Lähteet
-------

1. 1 2  Bhowani Junction (1956) *allmovie.com*. Allmovie.com. Viitattu 3.10.2014. (englanniksi)
2. 1 2 3  Bhowani Junction (1956) *elonet.fi*. Elonet.fi. Viitattu 3.10.2014. (suomeksi)
3. 1 2 3 4 5 6 7  Bhowani Junction (1956) Turner Classic Movies – TCM.  Arkistoitu 6.10.2014. Viitattu 3.10.2014. (englanniksi)
4. ↑  Bhowani Junction – a brief but memorable encounter with Hollywood. Area148.com.  Arkistoitu 6.10.2014. Viitattu 3.10.2014. (englanniksi)
5. ↑  MGM:n asiakirjat, *The Eddie Mannix Ledger*, Margaret Herrick Library, Center for Motion Picture Study, Los Angeles. (englanniksi). Viitattu 3.10.2014.
6. ↑  *Bhowani Junction* Rotten Tomatoesissa. (englanniksi) Viitattu 3.10.2014.

Aiheesta muualla
----------------

* Kuvia tai muita tiedostoja aiheesta **Risteysasema (elokuva)** Wikimedia Commonsissa

* *Risteysasema* Internet Movie Databasessa. (englanniksi)
* *Risteysasema* Elonetissä.
* *Risteysasema* AllMoviessa. (englanniksi)